धार्मिक क्षेत्र में निरन्तर बढ़ती विषमताएँ और अनेक अस्वाभाविक वर्जनाओं, रूढ़ियों और निहित स्वार्थों के चलते इस क्षेत्र में विसंगतियाँ बहुत अधिक मिलती है। निराला के समय में भी समाज धर्म के कठोर बंधनों से जकड़ा हुआ था। इसलिए निराला ने भी तथाकथित धर्म और उसके ठेकेदारों पर अनेक व्यंग्य किये हैं। ‘दान’ कविता धार्मिक क्षेत्र पर चोट करने वाली प्रमुख कविता मानी जाती है। जिसमें निराला द्वारा तथाकथित भक्त पर जर्बदस्त व्यंग्य किया गया है-‘मेरे पड़ोस के वे सज्जन/ करते प्रतिदिन सरिता मज्जन,/ झोली से पुए निकाल लिये/ बढते कपियों के हाथ दिये,/ देखा भी नहीं उधर फिरकर/ जिस और रहा वह भिक्षु इतर,/ चिल्लाया, किया दूर दानव/ बोला मैं-‘धन्य, श्रेष्ठ मानव।’’[17] उपर्युक्त उदाहरण में ‘धन्य मानव’ में मनुष्यों की मूर्खतापूर्ण व्यवहार और क्रूर धार्मिकता पर पाठकों के मन को झकझोर देनेवाला व्यंग्य है। निराला के धार्मिक व्यंग्यों का लक्ष्य अन्धश्रद्धालुओं, भक्तजनों की विकृत भक्ति व धार्मिक पवित्र स्थलों में फैले आडम्बरों को बनाया। तीर्थस्थान व्यभिचार के अड्डे हो गए है। वहाँ लोग भक्ति नहीं, भोग-विलास करने जाते हंै। शुद्ध भक्ति की भावना का तीर्थयात्रियों में अभाव होता है। तीर्थस्थानों के अपढ किन्तु अहंकारी और ठगविद्या में निपुण पण्डों पर भी निराला ने अपनी कविताओं में व्यंग्य किया है। निराला की व्यंग्य-दृष्टि के प्रखर प्रवाह में भक्तों के साथ-साथ भगवान भी नहीं बच पाये हैं। सर्वव्यापी प्रभु के लीला-विहार पर भी निराला ने हल्का व्यंग्य किया है-‘सभी लोगों में योग-ध्यान बने बैठे हैं/ ज्ञानी के ज्ञान है, अज्ञान बने बैठे हैं..../मिले हैं तुमसे द्विजोŸाम बनकर मन्दिर में/ अभी मस्जिद में मुसलमान बने बैठे है।’’[18] निराला मूलतः आस्तिक हैं। किन्तु निराला की प्रखर अभिव्यक्ति ने दैव तक को भी नहीं बख्शा है। ‘दलित जन पर करो करुणा’ और ‘विधवा’ शीर्षक कविता की अन्तिम पंक्तियों में निराला ने उन्हें उनके अन्याय के लिए फटकारा है। क्योंकि वे जानते थे कि बिना वर्तमान सामाजिक व्यवस्था की सडाँध को दूर किये नवीन स्वस्थ समाज की नींव नहीं रखी जा सकती।